b'\n_START_ARTICLE_\nScuderia Ferrari\n_START_PARAGRAPH_\nScuderia Ferrari Marlboro je ime za Gestione Sportiva, divizijo avtomobilske tovarne Ferrari S.p.A, ki se ukvarja z dirkanjem. \xc4\x8ceprav Scuderia in Ferrari Corse Clienti \xc5\xa1e naprej upravljata s \xc5\xa1tevilnimi Ferrarijevimi tovarni\xc5\xa1kimi in privatnimi mo\xc5\xa1tvi, se je Ferrarijeva dirka\xc5\xa1ka divizija popolnoma posvetila njenem mo\xc5\xa1tvu Formule 1, Scuderii Ferrari Marlboro. Scuderia Ferrari v italijanskem dobesednem prevodu pomeni Ferrarijeva staja, toda prevaja se kot Mo\xc5\xa1tvo Ferrari. _NEWLINE_Scuderio Ferrari je leta 1929 ustanovil Enzo Ferrari in je do leta 1939 delovala pod okriljem Alfe Romeo. Ferrarijev prvi nastop v Formuli je bil v sezoni 1948 z dirkalnikom Ferrari 125, tako da je najstarej\xc5\xa1e \xc5\xa1e aktivno in tudi najuspe\xc5\xa1nej\xc5\xa1e mo\xc5\xa1tvo v zgodovini Formule 1. Trenutna mo\xc5\xa1tvena dirka\xc4\x8da sta Kimi R\xc3\xa4ikk\xc3\xb6nen in Sebastian Vettel, testni dirka\xc4\x8di pa so Pedro de la Rosa, Davide Rigon in Marc Gen\xc3\xa9. Vodja mo\xc5\xa1tva je Marco Mattiacci, \xc5\xa1portna direktorja Pat Fry in James Allison. Najuspe\xc5\xa1nej\xc5\xa1e obdobje Ferrarija v Formuli 1 je bilo v \xc4\x8dasu Velike \xc4\x8detverice, ki so jo tvorili Jean Todt (\xc5\xa1portni direktor), Ross Brawn (glavni strateg), Rory Byrne (glavni konstruktor) in Michael Schumacher in ki so med sezonama 1996 in 2007 osvojil \xc5\xa1est konstruktorskih in pet dirka\xc5\xa1kih naslovov. Ferrarijevi \xc5\xa1tevilni in zvesti italijanski navija\xc4\x8di so postali znani pod imenom tifosi.\n_START_SECTION_\nZnak\n_START_PARAGRAPH_\nFerrarijev prepoznavni znak je \xc2\xbbCavallino rampante\xc2\xab\xc2\xa0(posko\xc4\x8dni konji\xc4\x8d), \xc4\x8drni konj na rumeni podlagi. Cavallino rampante je pogosto povzro\xc4\x8dal pomisleke o njegovem izvoru, saj je \xc4\x8drni konj na zadnjih dveh nogah zelo podoben grbu nem\xc5\xa1kega mesta Stuttgart, doma Porscheja, ki je bil dolgo Ferrarijev glavni tekmec. Znak temelji na znaku, ki ga je uporabljal Francesco Baracca, slaven italijanski letalski as v prvi svetovni vojni. Baracca naj bi simbol videl na letalu nem\xc5\xa1kega pilota iz Stuttgarta, ki ga je sestrelil. Brat Enza Ferrarija, Alfredino, je bil \xc4\x8dlan Baraccovih mehanikov. Ferrarijevi dirkalniki z motorji V6 so tudi znani pod imenom Dino v \xc4\x8dast Ferrarijevega sina, ki je umrl v starosti 24 let._NEWLINE_Baraccova mati je omenjeni znak podarila Enzu Ferrariju po smrti svojega sina. Enzo ga je vklju\xc4\x8dil v znak svojega dirka\xc5\xa1kega mo\xc5\xa1tva, pri tem pa mu je dodal \xc5\xa1e barve italijanske zastave, rde\xc4\x8do belo in zeleno, ter \xc4\x8drki S in F (Scuderia Ferrari). \xc2\xbbRampante\xc2\xab\xc2\xa0je italijanska beseda, ki pomeni \xc5\xbeival s \xc5\xa1tirimi nogami, ki se postavi na zadnje noge - kot lev ob napadu. Je simbol krepkosti, vitalnosti in mo\xc4\x8di._NEWLINE_Konj v znaku Porscheja tudi predstavlja Stuttgart, obdan pa je z grbom Baden Wuerttemberga, zvezdne dr\xc5\xbeave v kateri le\xc5\xbei Stuttgart. Ameri\xc5\xa1ki uvoznik Max Hoffman naj bi ustvaril Porchejev simbol._NEWLINE_Modena je mesto in provinca v regiji Emilia-Romagna v Italiji. Maranello, mestece kjer je Enzo Ferrari ustanovil Scuderio, tudi le\xc5\xbei v omenjeni provinci. Enzo Ferrari je tam pre\xc5\xbeivel svojo mladost.\n_START_SECTION_\n1929-1949\n_START_PARAGRAPH_\nScuderio Ferrari je leta 1929 ustanovil Enzo Ferrari kot sponzor za amaterske dirka\xc4\x8de na razli\xc4\x8dnih dirkah, \xc4\x8deprav je Ferrari pred tem dirkal s Fiatovimi dirkalniki. Idejo je dobil 16. novembra pri ve\xc4\x8derji v Bologni, kjer je Ferrari zaprosil za finan\xc4\x8dno pomo\xc4\x8d s strani Augusta Caniata in Alfreda Caniata, bogatih dedi\xc4\x8dev tekstilne industrije, in bogatega amaterskega dirka\xc4\x8da Maria Tadinija. Nato je pridobil mo\xc5\xa1tvo, ki je na \xc5\xa1telo tudi prek \xc5\xa1tirideset dirka\xc4\x8dev, ve\xc4\x8dinoma so dirkali v razli\xc4\x8dicah dirkalnika Alfa Romeo 8C. Enzo je nadaljeval z dirkanjem in dosegal solidne rezultate, toda po rojstvu svojega prvega sina Dina leta 1932 se je upokojil._NEWLINE_Leta 1933 je Alfa Romeo prestajala finan\xc4\x8dno krizo in ve\xc4\x8dino dirka\xc5\xa1kega dela tovarne je prevzela Scuderia Ferrari. Leta 1935 sta Enzo Ferrari in Luigi Bazzi zgradila Alfo Romeo Bimotore, toda takrat je postala Alfa Corse znova aktivna. Ferrari je imel pod svojem okriljem mnoge uveljavljene dirka\xc4\x8de (Tazio Nuvolari, Giuseppe Campari, Achille Varzi in Louis Chiron) in ve\xc4\x8d talentiranih novincev (Tandini, Guy Moll, Carlo Pintacuda in Antonio Brivio) v bazi v Viale Trento e Trieste (Modena, Italija), do leta 1938, ko ga je Alfa Romeo postavila na \xc4\x8delo tovarni\xc5\xa1kega dirka\xc5\xa1kega mo\xc5\xa1tva Alfa Corse. Toda \xc5\xbee naslednje leto je po tem, ko je izvedel da so resni\xc4\x8dni nameni Alfe odkup in priklju\xc4\x8ditev Scuderie, Alfo zapustil. Njegovo podjetje je imenoval Auto Avio Costruzioni Ferrari, ukvarjalo pa se je s strojnim orodjem. Pogodba z Alfo je vklju\xc4\x8devala klavzulo, ki je prepovedovala uporaba imena Ferrari na dirkalnikih za \xc5\xa1tiri leta._NEWLINE_Kljub pogodbi z Alfo je Ferrari takoj za\xc4\x8del delati na svojem osem cilindri\xc4\x8dnem dirkalniku Tipo 815. Skonstruiral ga je Alberto Massimino in je bil prvi pravi Ferrarijev dirkalnik. Toda po tem ko sta z njimi dirkala Alberto Ascari in Marchese Lotario Rangoni Machiavelli di Modena, je druga svetovna vojna prekinila dirkanje in dirkalniki tipa 815 niso bili nikoli ve\xc4\x8d uporabljeni. Ferrari je \xc5\xa1e naprej tudi izdeloval strojno orodje. Leta 1944 je sede\xc5\xbe mo\xc5\xa1tva premaknil v Maranello, toda leta 1944 je bilo tar\xc4\x8da bombardiranja._NEWLINE_Pravila za Prvenstvo Velikih nagrad so bila znana \xc5\xbee pred vojno, toda trajalo je ve\xc4\x8d let po njen, da je serija za\xc5\xbeivela. Med tem je Ferrari obnovil tovarno v Maranellu in zgradil dvanajst cilindri\xc4\x8dni 1.5 L Ferrari Tipo 125 F1, s katerim so nastopali na ve\xc4\x8d dirkah, ki niso \xc5\xa1tele za prvenstvo. Dirkalnik je debitiral na Veliki nagradi Valentina 1948 z Raymondom Sommerjem, prvo zmago pa je zabele\xc5\xbeil na manj\xc5\xa1i dirki za Veliko nagrado Garde 1948 z Ninom Farino.\n_START_SECTION_\nPetdeseta\n_START_PARAGRAPH_\nFerrari je debitiral v svetovnegem prvenstvu Formule 1 na dirki za Veliko nagrado Monaka v premierni sezoni 1950 z dirkalnikom Ferrari 125 F1, ki je turbo verzija Ferrarija 125 V12 ter izku\xc5\xa1enima in uspe\xc5\xa1nima dirkal\xc4\x8dema, Albertom Ascarijem in Luigijem Villoresijem. Kasneje so uporabljali \xc5\xa1e ve\xc4\x8dje dirkalnike z navadnim motorjem, Ferrari 275 F1, Ferrari 340 F1 in Ferrari 375 F1. Toda prvo sezono je dominirala Alfa Romeo, ki je zmagala na vseh enajstih dirkah. Njihovo zmagovalno serijo je Ferrari prekinil v sezoni 1951, ko je Jos\xc3\xa9 Froil\xc3\xa1n Gonz\xc3\xa1lez zmagal na Veliki nagradi Velike Britanije. Ferrari je tudi zmagal na dirki Mille Miglia leta 1950 in 1951, toda po tem ko je Ascari ob nesre\xc4\x8di prebil ogrado in ubil lokalnega zdravnika, so bili udele\xc5\xbeeni v dolgotrajen sodni proces. _NEWLINE_Po sezoni 1951 se je Alfa Romeo umaknila iz Formule 1, kar je prisililo vodilne, da so prevzeli pravila iz Formule 2 zaradi premajhnega \xc5\xa1tevila primernih dirkalnikov. Ferrari je dirkal z 2.0 L 4-cilindri\xc4\x8dnim dirkalnikom Ferrari Tipo 500, ki je zmagal skoraj na vsaki dirki, na kateri je nastopil v sezoni 1952, dirka\xc4\x8di pa so bili Ascari, Giuseppe Farina in Piero Taruffi. Ascari je s \xc5\xa1estimi zaporednimi zmagami osvojil naslov prvaka. V sezoni 1953 je Ascari s petimi zmagami ubranil naslov. \xc5\xa0ele ob koncu sezone je Juan Manuel Fangio v Maseratiju prvi\xc4\x8d premagal Ferrarijeve dirka\xc4\x8de._NEWLINE_Leta 1953 se je za\xc4\x8delo tudi Svetovno prvenstvo \xc5\xa1portnih dirkalnikov, ki je bilo za Enza Ferrarija tudi pomembno, kar je spro\xc5\xbeilo velik razvoj dirkalnikov. To so bili tradicionalni s kompaktnim motorjem V12 Ferrari 166 MM in Ferrari 250 MM, z velikim motorjem V12 Ferrari 290, 340, in 375 MM ter Ferrari 315, 335, in 410 S, \xc5\xa1tiri cilindri\xc4\x8dni Ferrari 500, 625, 750 in 860 Monza ter \xc5\xa1est cilindri\xc4\x8dni Ferrari 118 in 121 LM. To je Ferrariju omogo\xc4\x8dalo osvojiti \xc5\xa1est naslovov prvaka v prvih sedmih prvenstvih \xc5\xa1portnih dirkalnikov, 1953, 1954, 1956 1957 in 1958._NEWLINE_Sezona 1954 je v Formulo 1 prinesla nove 2.5 L motorje. Ferrarijev nov dirkalnik Ferrari 625 ni bil konkuren\xc4\x8den Fangiovem Maseratiju in novim dirkalnikom Mercedes-Benz W196, ki so se pojavili julija. Kljub temu so osvojili dve zmagi, Gonzalez na Veliki nagradi Velike Britanije in Mike Hawthorn na Veliki nagradi \xc5\xa0panije. Sezona 1955 je bila \xc5\xa1e nekoliko slab\xc5\xa1a z le eno zmago Mauriceja Trintignanta na Veliki nagradi Monaka. V drugem delu sezone je Ferrari kupil \xc5\xa1asije D50 mo\xc5\xa1tva Lancia, ki se je po Ascarijevi smrtni umaknilo. Peter Collins, in Eugenio Castellotti so s kupljenimi \xc5\xa1asijami dirkali uspe\xc5\xa1no v sezoni 1956. Collins je zmagal dvakrat, Fangio pa je s tremi zmagami osvojil naslov prvaka._NEWLINE_V sezoni 1957 se je Fangio vrnil k Maseratiju. Ferrari,ki je \xc5\xa1e vedno dirkal z zastarelimi Lanciami, ni dobil niti ene dirke. Nova dirka\xc4\x8da Luigi Musso in Alfonso de Portago sta se pridru\xc5\xbeila Castellottiju, ki pa se je smrtno ponesre\xc4\x8dil med testiranjem. Portago je na dirki Mille Miglia ob nesre\xc4\x8di zletel med gledalce in jih dvanajst ubil, za kar je bil Ferrari celo obto\xc5\xbeen smrti iz malomarnosti._NEWLINE_V sezoni 1958 je bil prvi\xc4\x8d podeljen tudi konstruktorski naslov, ki ga je osvojil Vanwall. Carlo Chiti je izgradil povsem nov dirkalnik za Ferrari, Ferrari 246 Dino, ki je bil poimenovan po nedavno umrlim Enzovem sinu. Dirka\xc4\x8di so bili Collins, Hawthorn in Musso. Toda Musso se je smrtno na Veliki nagradi Francije, Collins pa na Veliki nagradi Nem\xc4\x8dije, edini pre\xc5\xbeiveli iz za\xc4\x8detne postave, Hawthorn, pa je osvojil naslov in se nato upokojil, toda le nekaj mesecev kasneje se je smrtno ponesre\xc4\x8dil v prometni nesre\xc4\x8di._NEWLINE_Zato je Ferrari za sezono 1959 zaposlil peterico novih dirka\xc4\x8dev, ki so bili Tony Brooks, Jean Behra, Phil Hill, Dan Gurney in ob\xc4\x8dasno \xc5\xa1e Cliff Allison. Toda v mo\xc5\xa1tvu so se pojavljala trenja, saj je bil Behra odpu\xc5\xa1\xc4\x8den po fizi\xc4\x8dnem napadu na \xc5\xa1efa mo\xc5\xa1tva, Romola Tavonija. Brooks se je za naslov boril vse do konca sezoni, ko ga je za las izgubil proti Jacku Brabhamu s Cooperjem, ki je imel motor name\xc5\xa1\xc4\x8den zadaj.\n_START_SECTION_\n\xc5\xa0estdeseta\n_START_PARAGRAPH_\nSezona 1960 se je izkazala za nekoliko bolj\xc5\xa1o kot lanska. Ferrari je obdr\xc5\xbeal Hilla, Allisona in Wolfganga von Tripsa, pridru\xc5\xbeil pa se jim je \xc5\xa1e Willy Mairesse. Ti \xc5\xa1tirje so dirkalni s starim Ferrarijem 246 F1, ki je imel motor \xc5\xa1e spredaj, med tem ko je Richie Ginther dirkal z novim dirkalnikom, ki je imel motor zadaj. Allison se je na testiranjih hudo po\xc5\xa1kodoval, mo\xc5\xa1tvo pa ni doseglo niti ene zmage na dirkah Formule 1. Sta pa Paul Frere in Olivier Gendebien zmagala na presti\xc5\xbeni dirki 24 ur Le Mansa._NEWLINE_V sezoni 1961 so bila uveljavljena nova prvavila, ki so kapaciteto motorja omejevali na 1500\xc2\xa0cm\xc2\xb3. Mo\xc5\xa1tvo he zadr\xc5\xbealo Hilla von Tripsa in Ginthera, dirkalo pa je z dirkalnikom Ferrari 156 F1, ki je bil zasnovan na njihovem uspe\xc5\xa1nem dirkalniku serije Formula 2 iz lanske sezone. Hill in Von Trips sta se potegovala za naslov, Giancarlo Baghetti se je pridru\xc5\xbeil mo\xc5\xa1tvu sredi sezone in postal edini dirka\xc4\x8d, ki je dobil svojo debitantsko dirko, namre\xc4\x8d zmagal je na Veliki nagradi Francije. Ob koncu sezone na Veliki nagradi Italije se je von Trips smrtno ponesre\xc4\x8dil v hudi nesre\xc4\x8di, ki je ubila tudi dvanajst gledalcev. Hill je osvojil naslov prvaka, Ferrari pa je ponovno zmagal na dirki 24 ur Le Mansa z Olivierom Gendebienom in Philom Hillom._NEWLINE_Po koncu sezone 1961 sta glavni dizajner Carlo Chiti in \xc5\xa1ef ekipe Romolo Tavoni ustanovila novo mo\xc5\xa1tvo ATS. Ferrari je na mesto \xc5\xa1efa mo\xc5\xa1tva postavil Eugenia Dragonija, na mesto dirka\xc5\xa1kega direktorja pa Maura Forghierija._NEWLINE_Za sezono 1962 sta ostala Hill in Baghetti, mo\xc5\xa1tvo pa sta se pridru\xc5\xbeila \xc5\xa1e Ricardo Rodriguez in Lorenzo Bandini. \xc5\xa0e vedno so dirkali z lanskim dirkalnikom, med tem ko je Forghieri delal na novem. Ponovno je Ferrari zmagal na dirki 24 ur Le Mansa z isto zasedbo kot lani._NEWLINE_V sezoni 1963 so Bandini, John Surtees, Willy Mairesse in Ludovico Scarfiotti dirkali z manj\xc5\xa1im in la\xc5\xbejim dirkalnikom Ferrari 156. Surtees je zmagal na Veliki nagradi Nem\xc4\x8dije, na kateri se je Mairesse hudo ponesre\xc4\x8dil in moral je kon\xc4\x8dati kariero. \xc5\xa0e \xc4\x8detrti\xc4\x8d zapored so zmagali na dirki 24 ur Le Mansa, tokrat sta zmago prinesla Bandini in Scarfiotti._NEWLINE_Nov dirkalnik Ferrari 158 F1 je bil na koncu sezone 1963 le kon\xc4\x8dam in pripravljen za sezono 1964. Surteesu in Bandiniju se je pridru\xc5\xbeil mladi Pedro Rodriguez. Surtees je dobil dve dirki, Bandini pa eno. \xc4\x8ceprav je bil Ferrari po\xc4\x8dasnej\xc5\xa1i od Lotusa Jima Clarka, je bil mnogo bolj vzdr\xc5\xbeljiv, kar je prineslo Surteesu dirka\xc5\xa1ki naslov, Bandiniju pa \xc4\x8detrto mesto v prvenstvu. Na zadnjih dveh dirkah v Severni Ameriki je Ferrari nastopal s privatnim mo\xc5\xa1tvom NART zaradi protesta Enza proti italijanskim \xc5\xa1portnim oblastem. Jean Guichet in Nino Vaccarella sta prinesla Ferrariju \xc5\xa1e peto zmago zapored na dirki 24 ur Le Mansa._NEWLINE_Sezona 1965 je bila zadnja z 1.5 L motorji, tako da se je Ferrari odlo\xc4\x8dil uporabiti obstoje\xc4\x8de motorje V8 z novim Fiatom-12, ki je debitiral konec lanske sezone. Toda ni jim uspelo zmagati, saj je dominiral Clark v zdaj bolj zanesljivem Lotusu. Surtees in Bandini sta ostala dirka\xc4\x8da, ob\xc4\x8dasno pa so dirkali \xc5\xa1e Rodriguez, Vaccarella in Bob Bondurant. Jochen Rindt in Masten Gregory sta kot privatno mo\xc5\xa1tvo Ferrarija NART zmagala na dirki 24 ur Le Mansa, kar je bila \xc5\xbee \xc5\xa1esta zmaga zapored._NEWLINE_V sezoni 1966 je imel dirkalnik Surteesov Ferrari 312 dve verziji, 3.0 L in 3.3L V12, ki so jo uporabljali \xc5\xbee v \xc5\xa1portnih avtomobilih tipa Ferrari P. Bandini je dirkal z dirkalnikom Formule Tasman 2.4 L z motorjem 6V. Surtees je zmagal na Veliki nagradi Belgije, toda zaradi spora s \xc5\xa1efom mo\xc5\xa1tva ga je zamenjal Mike Parkes. Tudi Scarfiotti je zmagal na eni dirki in sicer na doma\xc4\x8di Veliki nagradi Italije._NEWLINE_V sezoni 1967 je mo\xc5\xa1tvo odpustilo Dragonija, ki ga je nadomestil Franco Lini. Chris Amon in Bandini sta dirkala z nekoliko izbolj\xc5\xa1anim lanskoletnim dirkalnikom. Na Veliki nagradi Monaka je Bandini do\xc5\xbeivel hudo nesre\xc4\x8do in nekdaj dni kasneje je podlegel po\xc5\xa1kodbam. Mike Parkes se je moral po hudi nesre\xc4\x8di na Veliki nagradi Belgije upokojiti, Scarfiotti pa je moral zaradi po\xc5\xa1kodb izpustiti ve\xc4\x8d dirk._NEWLINE_Sezona 1968 je bila bolj\xc5\xa1a. Jacky Ickx se je z zmago na Veliki nagradi Francije in ve\xc4\x8d dobrimi uvrstitvami boril na naslov do nesre\xc4\x8de na treningom pred Veliko nagrado Kanade, Amon pa po vodstvu na ve dirkah ni uspel zmagati. Ob koncu sezone je vodja mo\xc5\xa1tva Franco Lini odstopil, Ickx pa je prestopil v Brabham. Poleti 1968 se je Ferrari dogovoril za prodjo proizvodnje cestnih avtomobilov Fiatu za 11 milijonov dolarjev. Posel je bil sklenjen v prvi polovici leta 1959, Ferrari pa je obdr\xc5\xbeal 50\xc2\xa0% dele\xc5\xbe._NEWLINE_V sezoni 1969 je Enzo Ferrari s sve\xc5\xbeim kapitalom \xc5\xbeelel izbolj\xc5\xa1ati rezultate mo\xc5\xa1tva, ki je bilo zadnje sezone v krizi. Toda sezona je bila za Ferrari bolj prehodna, saj sta Pedro Rodriguez in Amon dirkala s starej\xc5\xa1imi dirkalniki. Amon je po koncu sezone zapustil ekipo.\n_START_SECTION_\nSedemdeseta\n_START_PARAGRAPH_\nV sezoni 1970 se je Jacky Ickx vrnil k Ferrariju in zmagal na Velikih nagradah Avstrije, Kanade in Mehike ter osvojil drugo mesto v prvenstvu._NEWLINE_Sedemdeseta leta so bila zadnja, ko se je Ferrari \xc5\xa1e ukvarjal z dirkanjem \xc5\xa1portnih dirkalnikov. Po poraznih rezultatih v sezoni 1973 se je Enzo Ferrari odlo\xc4\x8dil zaustaviti ves razvoj \xc5\xa1portnih dirkalnikov in prototipov GT, \xc4\x8deprav je Enzo na\xc4\x8drtoval tudi umik iz Formule 1 tisti leto, ki je bilo zadnje leto uradne dirke Targa Florio, ki je bila zanj najpomembnej\xc5\xa1a._NEWLINE_Po treh slabih sezonah 1971, 1972 in 1973, je Ferrari pred sezono 1974 pridobil Nikija Laudo, ki je z lahkoto osvojil naslov v naslednji sezoni 1975 s Ferrarijem 312T. Tudi v sezoni 1976 je bil Lauda na dobri poti do naslova vse do hude nesre\xc4\x8de na Veliki nagradi Nem\xc4\x8dije. Carlos Reutemann je zamenjal hudo ope\xc4\x8denega Avstrijca, tako da so na Veliki nagradi Italije ob drugem vozniku Clayu Regazzoniju nepri\xc4\x8dakovano prijaviti tri dirka\xc4\x8de, saj se je Lauda le \xc5\xa1est tednov po nesre\xc4\x8di presenetljivo \xc5\xbee vrnil. Lauda je dobro zbiral to\xc4\x8dke, toda le po nekaj krogih zadnje dirke za Velike nagrade Japonske zaradi prehudega de\xc5\xbeja parkiral v boksih in se umaknil z dirke, s tem pa je naslov poklonil Jamesu Huntu. Kljub dirka\xc5\xa1kem naslovu Laude in konstruktorskem naslovu Ferrarija v naslednji sezoni 1977, je moral zaradi ohladitve odnosov s \xc5\xa1efom Enzom Ferrarijem, ki jih je povzro\xc4\x8dil predvsem umik z zadnje dirke sezono prej, Avstrijec moral zapustiti mo\xc5\xa1tvo._NEWLINE_V sezoni 1978 sta Ferrari zastopala Carlos Reutemann in Gilles Villeneuve. Jody Scheckter je v naslednji sezoni 1979 zamenjal Argentinca in osvojil naslov prvaka, tik pred Villeneuvom, tako da je Ferrari zanesljivo osvojil tudi konstruktorski naslov.\n_START_SECTION_\nOsemdeseta\n_START_PARAGRAPH_\nPo tem ko je v sezoni 1982 mo\xc5\xa1tvo kon\xc4\x8dno spet imelo konkuren\xc4\x8den dirkalnik in dva hitra dirka\xc4\x8da, se je prvi dirka\xc4\x8d in Enzov favorit, Gilles Villeneuve, smrtno ponesre\xc4\x8dil na kvalifikacijah pred Veliko nagrado Belgije, drugi dirka\xc4\x8d Didier Pironi pa je moral zaradi hude po\xc5\xa1kodbe na Veliki nagradi Nem\xc4\x8dije 1982 kon\xc4\x8dati kariero. Kljub vsemu je Ferrari po dveh letih spet osvojil konstruktorski naslov, ki ga je s tremi zmagi Ren\xc3\xa9ja Arnouxa in eno Michela Alboreta v naslednji sezoni 1983 uspela ubraniti._NEWLINE_Leta 1982 se je del mo\xc5\xa1tvene tovarne preselil iz originalne tovarne v Maranellu v novo tovarno, tudi v Maranellu, toda tik ob stezi Fiorano - Ferrarijevi testni stezi._NEWLINE_V sezoni 1984 sta Arnoux in Michele Alboreto, ki je osvojil edino Ferrarijevo zmago sezone na dirki za Veliko nagrado San Marina, prinesla Ferrariju drugo mesto v konstruktorskem prvenstvu. Arnouxa je po prvi dirki sezone 1985 nepri\xc4\x8dakovano zamenjal Stefan Johansson, Alboreto se je izkazal z dvema zmagama in Ferrari je ponovno postal konstruktorski podprvak._NEWLINE_14. avgusta 1988 je v starosti 90 let umrl Enzo Ferrari. Fiatov dele\xc5\xbe v Ferrariju se je pove\xc4\x8dal na 90\xc2\xa0%. Teden dni po Enzovi smrti sta Gerhard Berger in Michele Alboreto osvojila \xc4\x8dude\xc5\xbeno dvojno zmago na dirki za Veliko nagrado Italije, ki je bila edina dirka tiste sezone, ki jo ni dobilo mo\xc5\xa1tvo McLaren.\n_START_SECTION_\nDevetdeseta\n_START_PARAGRAPH_\nDevetdeseta so se za Ferrari za\xc4\x8dela sila obetavno, saj je bil Alain Prost s petimi zmagami v boju na naslov prvaka vse do zanje dirke, kontroverzne Velike nagrade Japonske, kjer ga je Ayrton Senna odnesel s steze in si tem zagotovil naslov. Toda nato se je za\xc4\x8del velik padec in v sezonah 1991, 1992 in 1993 niso dosegli niti ene zmage, Prost pa je moral zapustiti Ferrari, potem ko je dirkalnik imenoval \xc2\xbbTraktor\xc2\xab. Gerhard Berger in Jean Alesi sta mo\xc5\xa1tvu prinesla le nekaj veselja s po eno zmago v sezonah 1994 in 1995. Eden od razlogov za polom je vilo dejstvo, da Ferrarijev slavni motor V12 ni bil ve\xc4\x8d konkuren\xc4\x8den majhnim, lahkim in manj po\xc5\xbere\xc5\xa1nim motorjem V10, ki jih je uporabljala konkurenca._NEWLINE_Pred sezono 1996 je Ferrari naredil neobi\xc4\x8dajno potezo in zaposlil dvakratnega prvaka Michaela Schumacherja za astronomsko vsoto 30 milijonov dolarjev letne pla\xc4\x8de. Schumacher je s seboj iz Benettona pripeljal \xc5\xa1e Rossa Brawna, tehni\xc4\x8dnega direktorja, in Roryja Byrna, glavnega dizajnerja. Skupaj z vodjo mo\xc5\xa1tva, Jeanom Todtom, je \xc4\x8detverica popolnima prenovila Scuderio. Berger in Alesi sta se kot zamenjava pridru\xc5\xbeila Benettonu, tradicionalni motor V12 pa je bil zamenjan z modernej\xc5\xa1im V10, tudi ker so pravila zmanj\xc5\xa1ala dovoljeno kapaciteto motorja s 3500\xc2\xa0cm\xc2\xb3 na 3000\xc2\xa0cm\xc2\xb3. Najeli so tudi Eddieja Irvina iz Jordana._NEWLINE_Kljub temu, da so velike spremembe prinesle zelo nezanesljiv dirkalnik, je Schumacher uspel dose\xc4\x8di tri zmage v sezoni 1996, nato pa se je v sezoni 1997 z Jacquesom Villeneuvom v bolj\xc5\xa1em Williamsu celo do zadnje dirke boril za naslov prvaka. Toda Schumacher je bil po zadnji dirki diskvalificiran iz prvenstva zaradi namernega tr\xc4\x8denja v Villeneuva, ki ga je posku\xc5\xa1al prehiteti na odlo\xc4\x8dilni dirki za Veliko nagrado Evrope. Sezona 1998 je bila tudi uspe\xc5\xa1na za Ferrari, saj se je Schumacher spet boril za naslov prvaka, tokrat z Miko H\xc3\xa4kkinenom. Toda zopet je izgubil naslov na zadnji dirki, tokrat zaradi tehni\xc4\x8dne okvare na Veliki nagradi Japonske. Velika nagrada Belgije tisto sezono je v mo\xc4\x8dnem de\xc5\xbeju prinesla ve\xc4\x8d dramati\xc4\x8dnih tr\xc4\x8denj, tudi med Schumacherjem in Davidom Coulthardom, ko ga je Nemec posku\xc5\xa1al prehiteti za krog._NEWLINE_Irvine je bil prisiljen igrati vlogo drugega dirka\xc4\x8da in Schumacherju v boju za naslov prvaka prepustiti mesto v sicer zelo redkih primerih, ko je bil pred njim. Toda ve\xc4\x8dkratni zlom noge Schumacherja je v sezoni 1999 obrnil vloge. Izgledalo je, da je Ferrari po treh zmagah na prvih \xc5\xa1tirih dirkah na poti do naslova. Ferrari je sicer osvojil konstruktorski naslov, toda mo\xc4\x8dno tr\xc4\x8denje na  Veliki nagradi Velike Britanije je Nemca prisilila, da je izpustil \xc5\xa1est dirk, zamenjal ga je Mika Salo. S tem je postal Ferrarijev prvi up za naslov Eddie Irvine, ki se je za naslov boril vse do zadnje dirke za Veliko nagrado Japonske, na kateri pa je bil Irec dale\xc4\x8d od uspeha.\n_START_SECTION_\n2000-danes\n_START_PARAGRAPH_\nV sezoni 2000 se je Schumacher za naslov boril z McLarnovim dirka\xc4\x8dem, Miko H\xc3\xa4kkinenom. Po tesni bitki je s sanjskim zaklju\xc4\x8dkom in zmagami na zadnjih \xc5\xa1tirih dirkah sezone, skupno pa devetimi na sedemnajstih dirkah, osvojil naslov prvaka z dirkalnikom Ferrari F1-2000. To je bil prvi dirka\xc5\xa1ki naslov za Ferrari pa kar 21 letih, ko je v sezoni 1979 prvak postal Jody Scheckter. Mo\xc5\xa1tveni kolega, Rubens Barrichello, je z zmago na dirki za Veliko nagrado Nem\xc4\x8dije tudi pripomogel h konstruktorskem naslovu._NEWLINE_V sezoni 2001 je Schumacher osvojil naslov \xc5\xa1tiri dirke pred koncem prvenstva z devetimi zmagami. Mo\xc5\xa1tveni kolega Barrichello je kon\xc4\x8dal kot tretji v prvenstvu kar je pomenilo tretji zaporedni konstruktorski naslov za Ferrari. _NEWLINE_V sezoni 2002 sta Schumacher in Ferrari dominirala v Formuli 1, saj je Ferrari zmagal kar na 15-tih dirkah od 17-tih, od tega Schumacher na enajstih, Barrichello pa na \xc5\xa1tirih. Tistega leta je potekala tudi kontroverzna dirka za Veliko nagrado Avstrije, kjer je moral Barrichello prepustiti Schumacherju zmago, toda to je storil na zelo o\xc4\x8diten na\xc4\x8din le nekaj deset metrov pred ciljno \xc4\x8drto v zadnjem krogu. Schumacher je na podelitvi pokalov po dirki porinil Barrichella na najvi\xc5\xa1jo stopni\xc4\x8dko, zaradi \xc4\x8desar je FIA Ferrari kaznovala s kaznijo 1 milijon dolarjev. Ta dogodek je tudi spro\xc5\xbeil prepoved ukazov iz boksov. Schumacher je s svojim petim naslovim izena\xc4\x8dil dose\xc5\xbeek Juana Manuela Fangia iz petdesetih let._NEWLINE_V sezoni 2003 je bila Ferrarijeva dominacija prekinjena \xc5\xbee na prvi dirki za Veliko nagrado Avstralije, ko prvi\xc4\x8d po treh letih na stopni\xc4\x8dkah ni bilo dirka\xc4\x8da Ferrarija. McLaren je vzpostavil vodstvo na za\xc4\x8detku sezone, toda do Velike nagrade Kanade se je Ferrari pribli\xc5\xbeal. Toda naslednji dve dirki sta dobila dirka\xc4\x8da Williamsa, toda Juan Pablo Montoya si je s kaznijo zaradi namernega tr\xc4\x8denja mo\xc5\xbenosti za naslov zapravil na predzanji dirki za Veliko nagrado ZDA, tako da sta bila pred zadnji dirko za Veliko nagrado Japonske v igri \xc5\xa1e Kimi R\xc3\xa4ikk\xc3\xb6nen in Schumacher, ki je z osmim mesto le obranil dve to\xc4\x8dki prednosti in osvojil svoj \xc5\xa1esti naslov prvaka s \xc4\x8dimer je prehitel Fangia._NEWLINE_V sezoni 2004 se je vrnila Ferrarijeva dominanca. Schumacher in Barrichello sta osvojila prvi dve mesti v prvenstvu, Schumacher s sedmim naslovom prvaka, tako da je Ferrari z lahkoto osvojil svoj \xc5\xa1esti zaporedni konstruktorski naslov. Schumacher je dobil 31 dirk od 18-tih, 12 od prvih 13-ih, oboje sta rekorda. Barrichello pa je dobil \xc5\xa1e dve dirki._NEWLINE_Ponovna dominacija prej\xc5\xa1njo sezono je v sezoni 2005 povzro\xc4\x8dila obse\xc5\xbene spremembe pravil, tudi prepoved menjave pnevmatik na dirkah, kar je mo\xc4\x8dno zmanj\xc5\xa1alo konkuren\xc4\x8dnost vseh Bridgestonih mo\xc5\xa1tev. Sezona je za Ferrari, ki je bil v zadnjih letih navajen nizanja zmag, potekala porazno. Schumacher bi pri\xc5\xa1el blizu zmagi le na Veliki nagradi San Marina, kjer je iz 13. \xc5\xa1tartnega mesta kon\xc4\x8dal le dve desetinki za Fernandom Alonsom, \xc4\x8de ne bi bilo hudega spodrslaja drugega opremljevalca s pnevmatikami, Michelina, ki je na Veliko nagrado ZDA pripeljal nevarne pnevmatike, tako da njihovi dirka\xc4\x8di zaradi varnosti sploh niso dirkali. V konkurenci med Jordani in Minardiji je Scumacher dosegel edino zmago za Ferrari v sezoni._NEWLINE_Pred sezono 2006 se je ponovno vrnila menjava pnevmatik na dirki, Barichella pa je zamenjal rojak Felipe Massa. Kljub temu je lanski prvak Alonso izkoristil premo\xc4\x8d Renaulta v prvi polovici sezone in si nabral \xc5\xbee 25 to\xc4\x8dk prednosti pred Schumacherjem. Toda nato sta se Schuamcher in predvsem Ferrari prebudila in zabele\xc5\xbeila tri zaporedne zmage na Velikih nagradah ZDA, Francije in Nem\xc4\x8dije. Na Veliki nagradi Mad\xc5\xbearske so Schumacherja zaostabile nekonkuren\xc4\x8dne Bridgestonove de\xc5\xbene pnevmatike, na Veliki nagradi Tur\xc4\x8dije pa mu je taktiko poru\xc5\xa1il varnostni avto, ki je zmago prinesel Massi. Toda nato sta sledili \xc5\xa1e dve zaporedni zmagi na Velikih nagradah Italije, kjer je Schumacher napovedal upokojitev po koncu sezone, in Kitajske in Schumacher je pre\xc5\xa1el v vodstvo v prvestvu dirka\xc4\x8dev, Ferrari pa v prvesntvu konstruktorjev. Toda nato je Schumacher po vodstvu v zadnjem delu Velike nagrade Japonske razneslo motor, tako da je na zadnjo dirki za Veliko nagrado Brazilije potoval le \xc5\xa1e s teoreti\xc4\x8dnimi mo\xc5\xbenostmi za naslov, tam pa je kljub odli\xc4\x8dnem dirkanju po okvari v kvalifikacijah in po\xc4\x8deni pnevmatiki med dirko dosegel \xc4\x8detrto mesto. Zmagal pa je Massa in postal prvi Brazilec, ki mu je uspelo zmagati doma po Ayrtonu Senni v sezoni 1993._NEWLINE_Sezono 2007 je Ferrari za\xc4\x8del z novim dirka\xc4\x8dem Kimijem R\xc3\xa4ikk\xc3\xb6nenom, ki je zamenjal upokojenega Michaela Schumacherja, in zablestel \xc5\xbee na prvi dirki za Veliko nagrado Avstralije z zmago. P slab\xc5\xa1em za\xc4\x8detku je Felipe Massa dosegel dve zaporedni zmagi na dirkah za Veliko nagrado Bahrajna in Malezije. Toda v drugem delu sezone je bil uspe\xc5\xa1nej\xc5\xa1i R\xc3\xa4ikk\xc3\xb6nen, ki na zadnjih desetih dirkah sezone le enkrat le enkrat ni osvojil stopni\xc4\x8dk, dosegel pa je tudi pet zmag. Dve dirki pred koncem je bil R\xc3\xa4ikk\xc3\xb6nen v navidez zgubljenem polo\xc5\xbeaju, saj je zaostajal sedemnajst to\xc4\x8dk za vodilnim Lewisom Hamiltonom, toda dve zaporedni zmagi in pomo\xc4\x8d Masse sta bili ob nekoliko slab\xc5\xa1ih predstavah McLarnovih dirka\xc4\x8dev dovolj za naslov prvaka v svoji prvi sezono v McLarnu z le to\xc4\x8dko prednosti pred dirka\xc4\x8dema svojega nekdanjegam mo\xc5\xa1tva, Alonsom in Hamiltonom. Ferrari je osvojil tudi konstruktorski naslov z devetimi zmagami in \xc5\xa1e trinajstimi uvrstitvami na stopni\xc4\x8dke, najve\xc4\x8dji tekmec McLaren je bil zaradi vohunjenja sicer diskvalificiran iz konstruktorskega prvenstva, toda to ni odlo\xc4\x8dilo, saj bi Ferrari pred McLarnom z le to\xc4\x8dko prednosti zmagal tudi v tem prvenstvu._NEWLINE_V sezoni 2008 aktualni prvak R\xc3\xa4ikk\xc3\xb6nen z dvema zmagama ni izpolnil visokih pri\xc4\x8dakovanj, Massa pa se je z McLarnovim dirka\xc4\x8dem Hamiltonom prav do zadnje dirke boril za naslov prvaka. Uspelo mu je zmagati \xc5\xa1estkrat, enkrat ve\xc4\x8d kot Hamiltonu, odlo\xc4\x8ditev o naslovu prvaka je padla prav na zadnji dirki sezone za Veliko nagrado Brazilije, ko je Massa kljub zmagi izgubil boj za naslov prvaka proti Hamiltonu za eno to\xc4\x8dko, Ferrari pa je ubranil konstruktorski naslov. Boj do zadnje dirke pa je pustil posledice na razvoju dirkalnika Ferrari F60 za sezono 2009, za katero so bila mo\xc4\x8dno spremenjena tehni\xc4\x8dna pravila. Saj sta dirka\xc4\x8da prvo uvrstitev med dobitnike to\xc4\x8dk sta dosegla \xc5\xa1ele na \xc4\x8detrti dirke sezone, do polovice sezone pa sta kot najbolj\xc5\xa1i rezultat osvojila le eno uvrstitev na stopni\xc4\x8dke, sezono pa je mo\xc5\xa1tvo kon\xc4\x8dalo z le eno zmago na \xc4\x8detrtem mestu v konstruktorskem prvenstvu._NEWLINE_Pred sezono 2010 je v mo\xc5\xa1tvo prestopil Fernando Alonso, kar pa mo\xc5\xa1tvu ni prineslo \xc5\xbeeljnega uspeha z naslovom prvaka, saj je Alonso kar trikrat v \xc5\xa1tirih sezonah do 2013 osvojil drugo mesto v prvenstvu za Sebastianom Vettlom, dvakrat je odlo\xc4\x8ditev padla na zadnji dirki sezone. Tudi v konstruktorskem prvenstvu je mo\xc5\xa1tvo osvojilo eno drugo in tri tretja mesta, vselej je prvak postal Red Bull.\n_START_SECTION_\nSponzorstvo\n_START_PARAGRAPH_\nMarlboro je sponzor Ferrarija \xc5\xbee od sezone 1985, glavni sponzor pa od sezone 1997 (pred tem je sponzoriral McLaren)._NEWLINE_Septembra 2005 je Ferrari najavil podalj\xc5\xa1anje pogodbe s Marlborom do leta 2011. To se je zgodilo v \xc4\x8dasu, ko je sponzoriranje tobaka v Evropski uniji nedovoljeno in so druge ekipe zgubljale toba\xc4\x8dne sponzorje (na primer McLaren po osmih letih West). Revija F1 Racing misli da samo netoba\xc4\x8dni sponzorji za \xc5\xa1port niso prednost. Revija ocenjuje, da bo Ferrari z omenjenim poslom zaslu\xc5\xbeil milijardo dolarjev. _NEWLINE_Od prizori\xc5\xa1\xc4\x8da dirke in dr\xc5\xbeavnih zakonov je odsvisni, ali bo na dirkalniku le prepoznavni Marlborov barveni vzorec, kar uporavljalo na ve\xc4\x8dini dirk, ali napis. V zameno za pove\xc4\x8davo sponzorskih sredstev Marlboro pri\xc4\x8dakuje pove\xc4\x8dan prostor na dirkalniku (tudi zaradi umika sponzorja Vodafone).'